Familien tok farvel med Paul Walker
I en privat seremoni tok familien og de nære vennene farvel med den avdøde Hollywood-stjernen lørdag. Da var det to uker siden skuespilleren døde, etter at bilen han var passasjer i krasjet inn i en stolpe. Ifølge TMZ ble Walker kremert, og asken hans gravlagt på Forest Lawn Memorial Park i Hollywood Hills lørdag morgen. Minnestunden beskrives som intim, og var ikke knyttet til noe kirkesamfunn. Familien har ønsket at seremonien skulle være privat, og har foreløpig ikke sagt noe om begravelsen. Spesielt vil de ta hensyn til Walkers 15 år gamle datter Meadow. TMZ skriver imidlertid at de vil holde en ny minneseremoni for flere om kort tid. Nettstedet har tidligere skrevet at skuespiller-kollegene fra «Fast & Furious»-filmene ville bli invitert, men det er ikke bekreftet. Roger Rodas, som kjørte bilen Walker var passasjer i, ble gravlagt på torsdag.
Nøyaktig to uker etter den tragiske ulykken avholdt familien og vennene minnestund for skuespiller Paul Walker.